**Az önkormányzati választásokat követően megszűnt**

**polgármesteri/alpolgármesteri foglalkoztatási jogviszony**

**rendezésével kapcsolatos egyes kérdésekről**

A polgármesterek tisztségével, foglalkoztatási jogviszonyával kapcsolatos szabályozást a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), valamint a közszolgálati tisztviselőkről szóló 2011. évi CXCIX. törvénynek (a továbbiakban: Kttv.) a polgármesteri, alpolgármesteri foglalkoztatási jogviszonyra vonatkozó rendelkezései tartalmazzák.

**I.**

**Szabadság megváltása**

A polgármester foglalkoztatási jogviszonya választással létrejövő, sajátos közszolgálati jogviszony. A polgármester tekintetében a képviselő-testület gyakorolja a munkáltatói jogokat.

Kttv. 225/C. §-a egyértelműen szabályozza a polgármester éves szabadsága tervezésének, engedélyezésének és igénybevételének rendjét.

E rendelkezések szerint a polgármester évi **huszonöt munkanap alapszabadságra** és **tizennégy munkanap pótszabadságra jogosult.**

A képviselő-testület minden év **február 28-ig hagyja jóvá** a polgármester szabadságának **ütemezését**. Az éves szabadságolási ütemtervét a polgármester terjeszti a képviselő-testület elé.

A képviselő-testület munkáltatói felelőssége e szabályok figyelembevételével a polgármester szabadságának kiadása. A polgármester a szabadság igénybevétele során szintén a törvényi szabályok szerint köteles eljárni. A polgármester a szabadság igénybevételéről a képviselő-testületet a következő ülésen tájékoztatja.

**A szabadságot tehát az ütemezésben foglaltaknak megfelelően kell kiadni, valamint igénybe venni.**

A polgármester **a szabadságot az ütemezéstől eltérően csak előre nem látható, rendkívüli esetben**, vagy az igénybevételt megelőzően legkésőbb **tizenöt nappal megtett előzetes bejelentést** követően veheti igénybe.

A szabadságot **esedékességének évében, de legkésőbb a következő év március 31-ig kell kivenni vagy kiadni**. A szabadság kiadására vonatkozó igény a foglalkoztatási jogviszony fennállása alatt nem évül el.

**A Kttv. szabadság pénzbeli megváltását alapesetben tiltja**, és csak kivételes esetben - ha a munkáltató **az időarányos szabadságot nem tudta kiadni** – ezt a foglalkoztatási jogviszony megszűnésekor teszi lehetővé.

A ki nem vett szabadság megváltásával kapcsolatos **igény elévülése a foglalkoztatási jogviszony megszűnésének napján kezdődik.**

Fentiek alapján az **adott önkormányzati ciklus végén** (még akkor is, ha a polgármestert több cikluson keresztül újraválasztják), meg kell állapítani az időarányosan ki nem adott szabadságot, és annak **szabadságmegváltás címén pénzben történő kifizetése iránt intézkedni kell**.

A **szabadságmegváltás** kapcsán – figyelemmel a Kttv. 225/L.§ (1) bekezdésére - alkalmazni kell a **Kttv. 107. § (2**) bekezdését, amely előírja a munkáltató részére a kormányzati szolgálati jogviszony megszűnésekor a ki nem adott arányos szabadság megváltását.

**A Kttv. 107. § (1)-(2) bekezdése alapján:**

*„(1) A szabadságot – a (2) és (2a) bekezdést kivéve – megváltani nem lehet.*

*(2) A kormányzati szolgálati jogviszony megszűnése esetén, ha a munkáltató az arányos szabadságot nem adta ki, az arányos szabadságot (ha a kormánytisztviselőnek van fennmaradó szabadsága) úgy kell megváltani, hogy ha a kormánytisztviselő*

*a) a 62/A. § szerint új kormányzati szolgálati jogviszonyt létesít, a megváltással érintett arányos szabadságból a korábbi kormányzati szolgálati jogviszony megszűnése és az új kormányzati szolgálati jogviszony létesítése közötti időtartamra eső szabadságot – a közszolgálati tisztviselők és az állami tisztviselők jogviszonyának megszűnésével és megszüntetésével összefüggő egyes eljárási részletkérdésekről szóló kormányrendelet szerinti munkáltatói értesítés kézhezvételét követő 15 napon belül – meg kell váltani, és a fennmaradó szabadságot a létrejövő kormányzati szolgálati jogviszony alapján a kormánytisztviselőt megillető szabadsághoz hozzá kell számítani,*

***b) a 62/A. § szerint új kormányzati szolgálati jogviszonyt nem létesít, az arányos szabadságot a jogviszony megszűnését követő 40. napon kell megváltani.”***

Ezzel kapcsolatban a kormányhivatal felhívja továbbá a figyelmet a **Kúria Kfv.III.45.133/2023/6. döntésére**, amely szerint a „polgármester ciklus végén fennmaradó szabadságának megváltása iránti igénye megalapozott, amennyiben nem bizonyítható, hogy annak kiadását a polgármester a jogviszonya fennállása alatt szándékosan megakadályozta. A **polgármester ki nem adott szabadságát a tisztsége megszűnését követően meg kell váltani.**” A Kúria döntésének értelmében a képviselő-testületnek, mint munkáltatónak kell gondoskodnia a polgármester szabadsága nyilvántartásáról, annak kiadásáról.

A polgármesteri foglalkoztatási jogviszony közjogi jellegét tekintve olyan **sajátos közszolgálati jogviszony**, amely választással jön létre.

További sajátossága, hogy határozott időre – a polgármesteri megbízatás idejére – szól. A határozott idő vége azonban nem konkrét naptári nap, hanem egy feltétel bekövetkezte, azaz az új polgármester megválasztása.

A kialakult közigazgatási és bírói gyakorlat szerint e közjogi státuszon nem változtat az a helyzet sem, ha a korábbi polgármestert újraválasztják. Ebben az esetben ugyanis nem arról van szó, hogy a korábbi választással létrejött, határozott idejű sajátos közjogi megbízatása, tisztsége automatikusan meghosszabbodik az újabb választás eredményeként. A polgármester újraválasztása esetén a korábbi tisztsége, megbízatása megszűnik, és az újraválasztással új polgármesteri tisztsége keletkezik, az így létrejött tisztsége független a korábbitól.

Ezt a jogértelmezést támasztja alá, hogy az új polgármesternek megválasztását követően a képviselő-testület ülésén ismételten esküt kell tennie (Mötv. 63.§), illetve a polgármester illetményéről a képviselő-testület az alakuló ülésen dönt abban az esetben is, ha az előző önkormányzati ciklusban is ő töltötte be a tisztséget (Mötv. 43.§).

Mindeközben az újraválasztott polgármester foglakoztatási helyzete, közszolgálati jogviszonya folyamatosnak minősül (pl. emiatt nincs szükség az újjáválasztott polgármester esetében munkakör átadás-átvételre).

A Kttv. 225/K.§ (1) bekezdése értelmében – ha e törvény eltérően nem rendelkezik - **a polgármesteren** **az** **alpolgármestert, a vármegyei közgyűlés elnökét, alelnökét, a főpolgármestert, a főpolgármester-helyettest** **is érteni kell**.

**II.**

**Cafetéria- juttatás**

A Kttv. 225/L.§ (1) bekezdése értelmében a közszolgálati tisztviselők cafetéria juttatására vonatkozó szabályokat a főállású polgármesterre/alpolgármesterre is alkalmazni kell.

A cafetéria-juttatás éves összege nem lehet alacsonyabb az illetményalap ötszörösénél, illetőleg a Magyarország 2024. évi központi költségvetéséről szóló 2023. évi LV. törvény 62. § (4) bekezdésének alapján 2024. évben nem haladhatja meg a nettó 400. 000 forintot.

A cafetéria-juttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is.

A köztisztviselő cafetéria-juttatás formájaként Széchenyi Pihenő Kártya juttatásra a Kormány által meghatározott rendben jogosult. A közszolgálati tisztviselők részére adható cafetéria-juttatással kapcsolatos részletszabályokat a 249/2012.(VIII.31.) Korm. rendelet (a továbbiakban: Korm. rendelet) tartalmazza.

Amennyiben 2024. évre a polgármester/alpolgármester részére a cafetéria-juttatás egész éves összege megállapításra került, a **foglalkoztatási jogviszonyának megszűnését követő időszak vonatkozásában visszafizetési kötelezettsége keletkezik**.

A Korm. rendelet 9.§ (3) bekezdése szerint, ha a közszolgálati tisztviselő jogviszonya a **tárgyév közben szűnik meg,** **az időarányos részt meghaladó mértékben igénybe vett cafetéria-juttatás értékét a jogviszony megszűnésekor vissza kell fizetni**.

**III.**

**Végkielégítés**

1./ A **polgármestert** a Kttv. 225/D.§ alapján **háromhavi illetményének megfelelő** összegű **végkielégítés illeti meg**

* ha e tisztségét legalább két évig betöltötte
* és foglalkoztatási jogviszonya az új polgármester megválasztásával vagy a tisztségről történő lemondással (akkor is, ha a választáson nem volt polgármesterjelölt) megszűnt.

Ha a polgármester foglalkoztatási jogviszonya megszűnését követő **három hónapon belül létesít** országgyűlési képviselői, alpolgármesteri vagy polgármesteri foglalkoztatási jogviszonyt, akkor e juttatás **időarányos részét vissza kell fizetnie**.

Az újonnan megválasztott képviselő-testület a volt foglalkoztatási jogviszonyban álló polgármesternek a **végkielégítésen felül további háromhavi juttatást adhat**. Ebben az esetben az új képviselő-testületnek van döntési és mérlegelési lehetősége a leköszönő polgármester háromhavi illetménye mértékéig.

E juttatások nem illetik meg, ha

* országgyűlési képviselő,
* alpolgármesteri foglalkoztatási vagy
* más önkormányzatnál polgármesteri jogviszonyt létesít.

A meg nem választott polgármester részére a Kttv. 225/D.§ (1) bekezdésében meghatározott kötelezően biztosított végkielégítés, valamint az eshetőlegesen megállapítható további juttatás szabályainak nyelvtani értelmezéséből következően a kétfajta támogatási forma közül a **képviselő-testület által megállapítható további háromhavi juttatás megállapítása a végkielégítésre való jogosultság függvénye**. Ha a végkielégítés adható, akkor adható a további juttatás is. Amennyiben a polgármesternek nem állapítható meg végkielégítés, akkor jogszabályi felhatalmazás hiányában, saját hatáskörben nem adhat a képviselő-testület háromhavi illetménynek megfelelő összeget a polgármesternek.

**Nem jár végkielégítés a társadalmi megbízatású polgármesternek.**

A juttatás(ok) kifizetésének a Kttv. 225/I. § (2) bekezdése alapján az a feltétele, hogy a polgármesteri munkakör átadása megtörténjen a választást követő nyolc munkanapon belül.

A nyolc munkanapon túli átadás esetén az új polgármester a kifizetést akkor engedélyezi, ha a mulasztásnak alapos oka volt, s a munkaköri átadás megtörtént. Vita esetén az érintett közigazgatási ügyben eljáró bírósághoz fordulhat.

Ha a munkakör átadása nyolc munkanapon belül megtörtént, a képviselő-testületnek a végkielégítés kifizetéséről nem kell döntenie, az új polgármester sem mérlegelheti a kifizetést.

Visszafizetési kötelezettséget ír elő a Kttv. 225/D.§ (1) bekezdése szerinti juttatásokkal kapcsolatban. Eszerint, ha a polgármester foglalkoztatási jogviszonya megszűnését követő **három hónapon belül létesít**

- országgyűlési képviselői,

- alpolgármesteri vagy

- polgármesteri foglalkoztatási jogviszonyt,

akkor e juttatás **időarányos részét vissza kell fizetnie.** A kisesett időtartam azonban közszolgálati jogviszonyban töltött időnek számít.

A fentiek nemcsak az ugyanazon önkormányzatnál újraválasztott polgármester, alpolgármester esetén érvényesek, hanem akkor is, ha a polgármestert más önkormányzatnál választják meg főállású polgármesternek, alpolgármesternek.

Kiemelendő, hogy **a végkielégítésről, valamint az azt kiegészítő juttatás odaítéléséről a képviselő-testületnek határozati formában kell döntést hoznia**. Minden esetben szükséges a döntésben rögzíteni a juttatás pontos összegét. Mivel a végkielégítés jogintézménye a polgármesteri tisztség megszűnéséhez és a polgármesteri munkakör átadásához kapcsolódik, ezért **ez irányú döntés meghozatalára az újonnan megválasztott képviselő-testület jogosult.**

2./ A Kttv. 225/D.§ (2) bekezdése alapján az **alpolgármester** szintén jogosult az (1) bekezdésben meghatározott végkielégítésre, valamint a kiegészítő juttatásra, ha az alakuló ülésen nem választják meg főállású alpolgármesternek.

**→** Amennyiben három hónapon belül mégis megválasztja a képviselő-testület főállású alpolgármesternek, a juttatás időarányos részét vissza kell fizetnie, és a kiesett időtartam közszolgálati jogviszonyban töltött időnek számít.

Az Mötv. 75.§ (2) bekezdésének második mondata értelmében a nem a képviselő-testület tagjai közül választott alpolgármester, **ún. külsős alpolgármester jogállására eltérő rendelkezés hiányában a képviselő-testület tagjai közül választott alpolgármesterre vonatkozó szabályokat kell alkalmazni.** A külsős alpolgármester is jogosult végkielégítésre, ha nem választják meg foglalkoztatási jogviszonyban álló alpolgármesternek.

Az Mötv. 79. § alapján a polgármesteren a vármegyei közgyűlés elnökét és a főpolgármestert is érteni kell. A polgármester, a vármegyei közgyűlés elnöke, a főpolgármester jogállására vonatkozó szabályokat az alpolgármesterre, a vármegyei közgyűlés alelnökére és a főpolgármester-helyettesre is megfelelően alkalmazni kell.

**IV.**

**Polgármester jutalmazása**

***A Kttv. 225/H. §-a*** az alábbiakat rögzíti:

„(1) **A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét.**

1. Ha a polgármesteri tisztség év közben keletkezik vagy szűnik meg*,* az (1) bekezdésben meghatározott jutalom időarányos része állapítható meg."

A hivatkozott rendelkezés lehetővé teszi, hogy a képviselő-testület a polgármester számára -meghatározott időszakban végzett munkája értékelése alapján - jutalmat állapítson meg. A jutalom mértéke egy adott évre vonatkozóan nem lehet több, mint a polgármester hathavi illetményének (tiszteletdíjának) összege. A jogszabály arra is kitér, hogy amennyiben a polgármesteri tisztség év közben keletkezik vagy szűnik meg, a Kttv. 225/H. § (1) bekezdésében meghatározott jutalom időarányos része állapítható meg.

**A polgármester jutalmazására tehát a törvényi mértéken belül, mérlegelési jogon alapuló képviselő-testületi határozat alapján kerülhet sor.**

**A polgármesterek 2024. évi munkájának elismeréseként, amely 2024. október 1-jéig tart**, -a Kttv. 225/H. § (2) bekezdésére tekintettel - **csak időarányos jutalomban részesülhetnek**. Ennek értelmében **azon polgármestereknek a 2024. évi jutalma, akik 2024. január 1-je óta töltik be e tisztséget, legfeljebb a polgármester 4 és fél havi illetménye (tiszteletdíja) erejéig terjedhet. A határozatban rögzíteni kell a megállapított jutalom összegét. A jutalom megállapítására a leköszönő képviselő-testület jogosult.**

Kaposvár, 2024. szeptember 17.

*Törvényességi Felügyeleti Osztály*